SKRIFTLIG FORESPØRGSEL E-1077/02

af Erik Meijer (GUE/NGL) til Kommissionen

(18. april 2002)

Om: Amerikansk pres på EU for at begrænse menneskerettighederne gennem en tilpasning af bestemmelserne vedrørende strafferet og retsforfølgning

1. Kan Kommissionen bekræfte oplysningerne fra den britiske ikke-statslige organisation Statewatch om, at der ikke længere kun er tale om en samordning mellem EU-medlemsstaterne om tilnærmelse af

bestemmelserne vedrørende strafferet og retsforfølgning, men at der under pres fra USA også arbejdes på at etablere en transatlantisk akse for politi- og retssamarbejde, der vil betyde, at EU ikke længere autonomt vil kunne bestemme sin egen politik for kriminalitetsbekæmpelse?

2. Har der i de seneste måneder på foranledning af en skrivelse fra præsident Bush til kommissionsformand Prodi været afholdt 12 møder, hvor man har drøftet amerikanske krav vedrørende udstedelse af visa, pas- og grænsekontrol og udveksling med USA af alle oplysninger om kriminelle, asylansøgere, hvis ansøgning er blevet afvist, udviste udlændinge og bortkomne identitetspapirer? Er dette desuden sket, uden at de i USA gældende bestemmelser om beskyttelse af privatlivets fred har fundet anvendelse på ikke-amerikanske borgere?

3. Er der i december blevet udarbejdet et arbejdsdokument i Kommissionen, som har til formål i vid udstrækning at imødekomme de amerikanske krav ved at indskrænke de gældende menneskerettigheder i EU, bl.a. ved at acceptere at individets rettigheder, som forankret i den europæiske menneskerettighedskonvention, i fremtiden af domstolene kan underordnes hensyn til statens sikkerhed, og at tortur og umenneskelige former for fængsel dermed vil kunne tolereres?

4. Hvilke følger vil denne udvikling få for grupper og enkeltpersoner, som i og uden for EU-medlemsstaterne fører grænseoverskridende opposition mod globalisering, liberalisering, kommercialisering, velstandsforskelle, ekspansion og krig?

5. Hvilken betydning vil denne udvikling få for det forhold, at europæiske borgeres underkastes amerikansk strafferet og udlevering til USA, dvs. til en stat, der skelner mellem amerikanere og ikke-amerikanere, der ikke garanterer, at en fængselsstraf kan afsones i hjemlandet, og som endog anvender dødsstraf?

6. Hvordan vil Kommissionen sikre, at de i EU gældende menneskerettigheder bedre end de seneste måneder beskyttes mod pres udefra? Hvilke grænser kan i den forbindelse efter Kommissionens mening ikke overskrides? Hvornår vil de hemmelige forhandlinger være afsluttet, og vil Europa-Parlamentet modtage en rapport om de forskellige amerikanske og europæiske initiativer og om et eventuelt resultat, der måtte blive nået?

Kilde: Det nederlandske dagblad De Volkskrant af 22. marts 2002.

Svar afgivet på Kommissionens vegne af António Vitorino

(14. juni 2002)

Den 21. september 2001 vedtog Det Europæiske Råd en handlingsplan til bekæmpelse af terrorisme(1). Aktiviteterne i handlingsplanen omfatter blandt andet initiativer, der skal forbedre samarbejdet med USA.

Som det fremgår af Rådets konklusioner af 26. april 2002, blev der den 12. april 2002 afholdt et møde med USA inden for rammerne af Det Strategiske Udvalg for Indvandring, Grænser og Asyl.

På dette møde forholdt EU sig positivt til de forslag om samarbejde om grænsekontrol og styring af migrationsstrømmene, som USA havde fremsendt den 26. oktober 2001, og som omfatter:

- bedre kontrol fra grænsepolitiets side med transitpassagerer og transitområder i internationale lufthavne; kontrol ved boarding gates

- udarbejdelse af lister med data til udveksling mellem medlemsstaternes og Nordamerikas grænsekontroltjenester; bestemmelser for sådanne dataudvekslinger

- bredere deltagelse blandt europæiske luftfartsselskaber i APIS (Advanced Passenger Information System)

- øget anvendelse af europæiske transportfaciliteter til støtte for tilbagesendelse af kriminelle/afviste udlændinge fra De Forenede Stater til Europa eller oprindelseslandet

- koordinering af USA/EU-samarbejdsprojekter på grænsesikkerhedsområdet

- opfordring til andre stater om at opfylde ICAO-normerne i forbindelse med udstedelse af pas og visa

- øjeblikkelig underretning af USA og andre centrale partnere, når der opdages tyveri af pas eller brud på visumsikkerheden

- koordinering af uddannelse om falske dokumenter

- forbedring af samarbejdet vedrørende udvisning af personer, der misbruger deres opholdsstatus, er kriminelle eller afvises.

I overensstemmelse med EU's handlingsplan vedtog Kommissionen den 5. december 2001 et arbejdsdokument med titlen Forholdet mellem beskyttelse af den indre sikkerhed og efterlevelse af internationale beskyttelsesforpligtelser og -instrumenter.

Af ovennævnte rådskonklusioner fremgår det desuden, at Rådet inden for de generelle rammer af EU's politimæssige og retlige samarbejde med USA bemyndigede formandskabet til at forhandle en aftale om strafferetligt samarbejde, også på terrorismeområdet, på grundlag af artikel 24 og 38 i TEU.

Forhandlingsmandatet omfatter især udlevering, herunder midlertidig overførsel med henblik på retsforfølgning og gensidig retshjælp inklusive udveksling af oplysninger, oprettelse af fælles efterforskningshold, afgivelse af vidneudsagn (via videokonferencer) og oprettelse af kontaktpunkter.

Med hensyn til udlevering vil EU gøre enhver aftale om udlevering betinget af udstedelse af garantier for, at der ikke idømmes dødsstraf, og af sikring af det nuværende omfang af forfatningsmæssig beskyttelse vedrørende livstidsstraffe.

Samtlige 15 medlemsstater har allerede bilaterale udleveringsaftaler med USA.

Den kommende aftale skal i alle tilfælde sikre effektiviteten af de nuværende bilaterale aftaler mellem medlemsstaterne og USA.

Det omfang af beskyttelse af menneskerettighederne, som er fastlagt i den europæiske menneskerettighedskonvention, og som bekræftes i EU's charter om grundlæggende rettigheder, vil absolut blive brugt som referenceramme ved fastlæggelsen af EU's og Kommissionens holdning.

Forhandlingerne føres af formandskabet med bistand fra Kommissionen. Efter hvert forhandlingsmøde med USA aflægger formandskabet rapport til Rådet om de opnåede fremskridt.

(1) EFT L 344 af 28.12.2001.